《再次前韵二首 其二》
宋代·王庭圭

毛公过我竹间堂，赠我新诗敌夜光。盛德自为南土秀，清风何羡北窗凉。

漳江日落人争渡，古寺僧归月上廊。挥麈细谈家世事，时材无复数真长。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。